钦定古今图书集成/理学汇编/文学典/第129卷 > 《酬崔光禄冬日述怀赠答》〈并序〉唐·张说
## 钦定古今图书集成/理学汇编/文学典/第129卷 > 《酬崔光禄冬日述怀赠答》〈并序〉唐·张说

太极殿众君子分司洛城。自春涉秋。日有游讨。既

而韦公出守，兹乐便废。顷因公䜩，方接咏言。崔光禄述志论文，首贻雅唱，诸公嘉德叙事，咸有报章。若夫盛时荣位，华景胜会，此四者古难一遇，而我辈比实兼之。至于精言探道，妙识发义，戏谑而逢规戒，指讽而见师表，益过三友，岂易得乎？谓“膏泽旁润，芝兰久袭” ，韦公近之矣；“以文会友，以友辅仁” ，崔公近之矣。其馀寻声响答，望形影赴，故亦浚碧池之涟漪，增瑶林之沃若。是用缀集，勒成一卷，永存几阁之玩，无忘欢好之时焉。

徐陈尝并作，枚马亦同时。各负当朝誉，俱承明主私。
夫君迈前侣，观国骋奇姿。山似鸣威凤，泉如出宝龟。
才雄子云笔，学广仲舒帷。紫绶拂三寺，朱门临九逵。
昔我含香日，联尔缙云司。朝携兰省步，夕退《竹林》期。
中路一分手，数载来何迟。求友还相得，群英复在兹。
留台少人务，方驾递寻追。涉玩怀同赏，霑芳忆共持。
迎宾南涧饮，载妓东城嬉。春郊绿亩秀，秋涧白云滋。
名画披人物，良书讨滞疑。兴来光不惜，欢往迹如遗。
岁晏罢行乐，层城间所思。夜魂灯处厌，朝发镜前衰。
忽枉崔骃什，兼流韦孟词。曲高弥寡和，主善代为师。
斋戒观华玉，留连叹色丝。终惭起予者，何足与言诗。